Hlina, Alojz, poslanec NR SR (2013-02-08):
Vážená pani predsedajúca, vážení kolegovia, ja som trošku v špecifickej situácii. Ja naozaj nechcem dopadnúť, ako to bývalo onehdy dobrým zvykom. Čiže budem si vedomý tejto skutočnosti. Čiže budem našľapovať zľahka, aby som, vydržte, neprovokoval, i keď si dovolím na začiatok povedať jedno upozornenie. Ak ste si všimli, ja som sa fakt zdržal, nekomentoval. A minimálne teda ale nedá mi, aby som jednu vec skutočne nepovedal. Ináč to poviem, mne to raz dávno jeden človek povedal, keď sa dvaja dohodnú, tak vám zničia život, z pohľadu policajného, hej. Čiže pokiaľ niekde tuná zaznievajú tvrdenia o niečom, o niekom, tak aby sme boli trošku korektní, tak vyzývam, a nemyslím to konkrétne, všeobecne to hovorím, aby sme ich verifikovali minimálne aspoň jedným človekom, aby sme aspoň toho sa nejakým spôsobom držali. Totiž neviem, či si všetci tú hĺbku toho uvedomujete, že ak nejaké tvrdenie o niekom poviem, tak aspoň minimálne jedným človekom to verifikujem, keď už by sa dvaja ľudia rozhodli, že idú zničiť niekomu život, tak aby sme my to ešte nespravili tak, že jeden človek sa pokúsi niekomu pokaziť, prípadne zničiť život. To by som povedal džentlmensky, tak v rámci korektnosti keby sme si mohli takýto úzus spraviť, bol by som rád. Teraz vecne, meritórne k celej tejto záležitosti. Ja naozaj vyhodnocujem problematicky to, že ideme z extrému do extrému. Naozaj je pravdou, už som to tu neraz povedal, že v tejto krajine sme schopní pokaziť všetko. Černomyrdin povedal, že chceli dobre, ale dopadlo to tak, ako to dopadlo. To ešte nevedel, možno tušil, že je tu Slovensko, čoho sme my tu schopní. Čiže naozaj ten systém urobil to, čo urobil. Tá partokracia bola silná, ale to ešte neznamená, že nenecháme kameň na kameni na systéme, ktorý ako-tak funguje. Ja tu nechcem opakovať tie mantry, klišé, aby sme neprešli do druhého extrému, už to tu kolegovia niektorí povedali, ja sa v zásade s niektorými vecami stotožňujem, vyhodnocujem to z pohľadu parlamentnej demokracie ako extrém. Toto je naozaj dôležité ako makro povedané. A teraz k tým samotným návrhom. Sú všelijaké návrhy a potom sú také, by som povedal, problematické návrhy. A to som mimoriadny diplomat. A tento návrh vyhodnocujem ako mimoriadne problematický. Nechcem mu už dávať iné prívlastky. A v zásade ani nechcem to analyzovať, lebo v bežnom pohľade musí byť jasné, že to nie celkom zodpovedá tomu, že čo vlastne by sme chceli, aby sa spoločnosť nejakým spôsobom vyvíjala, respektíve ako sa dopracovala k tomu, kde je teraz. Včera som bol na filme Lincoln, ináč, dosť nudnom filme, poviem pravdu. Ale zastihoval to, ako sa dá dopracovať k zrušeniu XIII. Dodatku, ktorý zrušil otroctvo v Amerike, aké boli ťažké cesty sa k tomu dopracovať. Bolo to sto rokov dozadu. Mierna inšpirácia by tu mohla prísť. Ja nehovorím, že ho tu máme povinne pozerať. Ale mali by sme z toho niektoré veci analyzovať. Ambícia nenechať kameň na kameni nemusí byť tá správna a vždy tá najlepšia. Na to chcem upozorniť, i keď niekedy to nadšenie tam týmto smerom je. Poznámka, kolegovia. Ak poviete, že urobíte niečo, čo urobia ešte aj ostatní, a pritom dobre viete, že to neurobia, mi príde, počkajte, skúsiť povedať príklad. Poviem, vzdám sa mojej poslaneckej výplaty vtedy, keď sa vy všetci vzdáte svojej poslaneckej výplaty. To znamená, ja viem, že to je nevykonateľné, ale umožňuje mi to povedať, vidíte, akí ste, ja by som sa vzdal mojej tej výplaty, ale vy sa jej nevzdáte. To znamená dať nevykonateľnú podmienku. A potom hovoriť, teda apelovať na to, že niečo nie je vaším prípadne charakterom, správne, mi príde zvláštne. A znova som mimoriadne diplomatický, hej. Čiže povedať, že niekto urobí nejaký úkon, ako tu bolo prezentované, ak ho urobia všetci, v opačnom prípade tak potom to deklarovať, mi naozaj príde, pokračujem v línii maximálnej diplomacie, absolútne nekorektné. To som mal proste pocit a chuť povedať. Ale ešte chcem povedať, už budem v zásade aj končiť, čo ešte treba povedať, že vzhľadom na kreáciu nových subjektov a hľadanie si tváre existujúcich subjektov my budeme fackovaní, budeme konfrontovaní s viacerými viac či menej obskúrnymi nápadmi, ako to zmeniť a ako sa tomu nejakým spôsobom brániť, ako tomu urobiť akože nejakú stopku, hej, aby to proste sa tu v nejakých intervaloch neopakovalo, lebo, myslím, SaS s tým začala, i keď potom, Juraj, musím to tak povedať, v tomto prípade ste sa zbabelo stiahli, keď vám SMER skočil na udicu, že teda sa znížia tie príspevky . To bolo také z pohľadu taktiky tak zbabelé, že nič zbabelejšie v zásade nemôže byť, ako vyzvať niekoho na to a potom sa stiahnuť. Ale čo tým chcem povedať. Takýchto nápadov my tu budeme mať čoraz viac. A je teda aj určitým spôsobom obava, podľa mňa reálna, že pred voľbami sa to bude stupňovať, hej, lebo to bude politicky zaujímavé, môžete všeličo povedať, ako vám na tom záleží a tak ďalej. Kebyže tu hocikto, najlepšie čo najviac ľudí urobí to, možnože aby sme to zastavili, že nebudeme hrať túto hru, tak keby vznikol možno skrz, naprieč politickým spektrom nejaký návrh, že, áno, politické strany sú vzhľadom na okolnosti, ak chcú dostať všetko, to sa dotýka všetkých, pripravené proste si znížiť svoje príspevky na činnosť a za kampaň 10 – 15 %. Vážení, vybavíme tým strašne veľa. Vytrhneme agendu z rúk. Nebudeme sa tu zbytočne terorizovať navzájom, v nejakých intervaloch refrešovať. Naozaj by som to dal na zváženie prípadne, aby sme si fakt skrz tým spektrom toto nejakým spôsobom vyjasnili, a máme to vybavené, máme z tohto pohľadu kľud, ešte keď on si mohol dovoliť navrhnúť ešte z toho dajme tomu, čo by sa ušetrilo, čo ja vnútorne cítim ako veľký problém, hej, že z ušetrených peňazí by sa mohla podporiť schopnosť ľudí kriticky rozmýšľať. To znamená, to môžete podporiť rôznymi študijnými programami, môžete posielať novinárov na študijné cesty po svete, aby videli, ako sa to robí. To, samozrejme, by bolo absolútne mimo moci ľudí, aby sa, nedajbože, raz nepovedalo, že to niekto chce ovplyvniť. A tuto, by som povedal, so všetkými desiatimi, tridsiatimi by som proste za to bol, že by som mal aj pocit, že som niečo urobil dobre a zastavil by som takéto, by som povedal, diskusie, ktoré sú naozaj ťažké. Teraz príde kanonáda prehlásení po mojom vystúpení, ktoré budú deklarovať všetko možné, ale, viete, berie to energiu. Neviem, či to poznáte, že stretnete sa s niekým a ste na tom tak, ako keby vás prešiel buldozér, hej, že proste úplne stratíte energiu, a, zas, naopak, stretnete sa s niekým a proste ste v pohode. A by som chcel proste, takýmito témami, ktoré vás ničia, hej, ničia vám energiu aj vôbec chuť niečo robiť, aby sme sa zbytočne v tomto parlamente nezaťažovali. Ďakujem pekne.